b'\n_START_ARTICLE_\nV\xc3\xa6selord\n_START_PARAGRAPH_\nV\xc3\xa6selord (fra engelsk Weasel word) er en uformel betegnelse for ord eller vendinger, der benyttes for at give indtryk af, at der er afgivet et bestemt eller meningsfuldt udsagn, hvorimod der reelt alene er blevet kommunikeret et vagt eller tvetydigt udsagn. Dette kan give udsagnets ophavsmand mulighed for senere at n\xc3\xa6gte den s\xc3\xa6rlige mening, s\xc3\xa5fremt der efterf\xc3\xb8lgende bliver s\xc3\xa5et tvivl om udsagnets rigtighed. Eksempelvis kan et vagt eller udokumenteret udsagn komme til at se mere substantielt ud, end det faktisk er, og en tilsyneladende konkret p\xc3\xa5stand kan modereres, s\xc3\xa5 den reelt bliver vag._NEWLINE_V\xc3\xa6selord benyttes til at fjerne opm\xc3\xa6rksomheden fra ufuldst\xc3\xa6ndige eller modstridende oplysninger, s\xc3\xa5 p\xc3\xa5standen bliver sv\xc3\xa6rere at argumentere imod. De bruges desuden til at d\xc3\xa6mpe virkningen af ladede eller kontroversielle udsagn. Bruges de bevidst, er det en form for spin.\n_START_SECTION_\nOprindelse\n_START_PARAGRAPH_\nBetegnelsen v\xc3\xa6selord stammer fra engelsk (weasel words). V\xc3\xa6slen betragtes i folkemytologien som et snu og ondsindet dyr. En v\xc3\xa6sel kan t\xc3\xb8mme et fugle\xc3\xa6g for indhold gennem et ganske lille hul, hvorfor \xc3\xa6gget kan synes helt. \xc3\x86gget ser s\xc3\xa5ledes ud til at v\xc3\xa6re intakt men er i virkeligheden tomt. P\xc3\xa5 samme m\xc3\xa5de kan v\xc3\xa6selord f\xc3\xa5 en s\xc3\xa6tning til at se tilforladelig ud, selvom den ved n\xc3\xa6rmere analyse viser sig at v\xc3\xa6re indholdsl\xc3\xb8s._NEWLINE_Udtrykket optr\xc3\xa6der f\xc3\xb8rste gang i Stewart Chaplins novelle Stained Glass Political Platform (udgivet i The Century Magazine 1900), hvor de omtales som \xe2\x80\x9cord der suger livet ud af ordene omkring dem, ligesom en v\xc3\xa6sel suger et \xc3\xa6g og efterlader skallen.\xe2\x80\x9d Pr\xc3\xa6sident Theodore Roosevelt tilskriver ordet Dave Sewall, der skulle have brugt det i en privat samtale helt tilbage i 1879.'